De Mărțișor, membrii Partidului Național Liberal (PNL) au putut fi văzuți legați cu firul alb-roșu, conform tradiției românești.
Nu este însă o noutate!
De mult timp, peneliștii lui Nicolae Ciucă, indiferent de sex, sunt legați cu un gros fir alb-roșu de către Președintele Partidului Social Democrat (PSD), premierul Marcel Ciolacu.
Peneliștii sunt așteptați să rămână legați cu firul alb-roșu pe tot parcursul anului electoral 2024.
Șnurul de la PSD a fost atât de bine strâns de către Marcel Ciolacu, precum sârma care ține covrigii de Buzău, încât tot liberalismul a fost sufocat.
Firul alb-roșu este atât de lat, încât a acoperit toate ceasurile de lux purtate de europarlamentarul Rareș Bogdan.
Șnurul alb-roșu i-a stârnit însă amintiri secretarului general al PNL, fostul ministru al Afacerilor Interne Lucian Bode, familiarizat cu tradiționalele bastoane purtate de milițieni.
Deoarece există posibilitatea ca textul de mai sus să fie citit și de politruci și "prostaci" cu inteligențe artificiale, facem mențiunea: ACESTA ESTE UN PAMFLET! JOS CENZURA PRESEI!